Mantak Chia and Johnathon Dao, The Eight Immortal Healers. Taoist Wisdom for Radiant Health

Copyright © 2016, 2017 by North Star Trust

All rights reserved

Fotografii de Sopitnapa Promnon

Ilustraţii de Udon Jandee

© 2018 by Editura POLIROM, pentru ediţia în limba română

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53

ISBN ePub: 978-973-46-7432-9

ISBN PDF: 978-973-46-7433-6

ISBN print: 978-973-46-7420-6

Coperta: Carmen Parii

Pe copertă: Zhang Lu (cca 1464-1538), Album de picturi taoiste (detalii)

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

Mulţumiri

Autorii şi personalul de la Universal Healing Tao Publications implicat în pregătirea şi publicarea volumului Cei Opt Vindecători Nemuritori îşi exprimă recunoştinţa faţă de numeroasele generaţii de maeştri taoişti care şi-au transmis învăţăturile preţioase prin viu grai, neîntrerupt, de-a lungul a mii de ani. Îi mulţumim maestrului taoist Yi Eng (eremitul Un Nor) pentru că ne-a comunicat fără rezerve formulele alchimiei interne taoiste.

Le suntem veşnic recunoscători părinţilor şi învăţătorilor noştri pentru numeroasele daruri pe care ni le-au făcut. Amintirea lor aduce bucurie şi satisfacţie în strădaniile noastre necontenite de a înfăţişa sistemul Tao Universal. Pentru aceste daruri, îi vom iubi mereu. Ca întotdeauna, contribuţia lor a fost crucială pentru prezentarea conceptelor şi tehnicilor sistemului Tao Universal.

Dorim să le mulţumim miilor de anonimi, bărbaţi şi femei, dedicaţi artelor vindecătoare chineze care au dezvoltat multe dintre metodele şi ideile prezentate în volumul de faţă. Ne exprimăm recunoştinţa faţă de Bob Zuraw pentru că ne-a împărtăşit bunătatea, tehnicile de vindecare şi punctele sale de vedere taoiste.

Le mulţumim numeroaselor persoane care au contribuit fundamental la forma finală a cărţii: personalului editorial şi de producţie de la Inner Traditions/Destiny Books pentru eforturile depuse în vederea clarificării textului şi realizării unei noi ediţii atrăgătoare a cărţii, dar şi lui Margaret Jones pentru redactarea noii ediţii.

Dorim să le mulţumim următoarelor persoane pentru ajutorul acordat în realizarea ediţiei anterioare a acestui volum: lui Colin Drown, pentru munca editorială şi textele scrise, dar şi pentru ideile de copertă.

Mulţumiri speciale echipei noastre thailandeze de producţie: Hirunyathorn Punsan, Sopitnapa Promnon, Udon Jandee şi Suthisa Chaisarn.

***

Johnathon Dao ar dori să-şi exprime recunoştinţa faţă de Diana şi Peter Smith, dr. Tony Holt, Jessa O’My Heart, Theme Rains, Maree Thomas, Liz şi Jill Henry, Emma şi Alex Grant, Neal Hoptman, Jacqueline şi Marco Vasquez. De asemenea, multe mulţumiri lui Francisco, Audrey şi Luke Oliveira, Etta Win, Jenni Stott, Jenni Saukonen, Patrick Riddall, Arthur Lane, Gillian Miller, dr. G Sofi, Eric Freymond, Glen Pelham-Mather, Owen Formosa, dr. Brad Jones, Carey O’Sullivan, Jennifer Kelly, Ian şi Jenny Curnow de la Tweed Coast Chiropractic şi tuturor prietenilor dragi care mă îndrumă şi mă ajută atât de mult. Şi doreşte să mulţumească şi primului lanţ de restaurante cu produse exclusiv organice, Oliver’s Real Food Restaurants.

Le mulţumesc, de asemenea, senseilor Masakazu Ikeda, Edward Obaidey şi Alan Jansson, care m-au învăţat acupunctură japoneză şi medicină chineză tradiţională. Lui lama Gyurme pentru învăţăturile budiste şi maestrului Mantak Chia fiindcă m-a învăţat înţelepciunea taoistă.

Maestrul Chia şi Johnathon Dao sunt deosebit de recunoscători pentru faptul că pot împărtăşi sistemul celor Opt Nemuritori oamenilor din lumea întreagă, pentru a-i ajuta în transformarea spre o sănătate înfloritoare.

Punerea în practică a nemuritoarelor principii taoiste

Informaţiile prezentate în această carte se bazează pe experienţa personală şi cunoştinţele autorilor despre cei Opt Nemuritori, legendarii vindecători taoişti din mitologia chineză. Unele dintre practicile descrise au fost utilizate cu succes de mii de ani de taoişti instruiţi individual de maeştri care şi-au transmis învăţătura din generaţie în generaţie. În absenţa unei transmiteri personale şi a unei iniţieri din partea unui instructor Tao Universal atestat, cititorul nu ar trebui să efectueze singur exerciţiile, deoarece, realizate incorect, unele practici pot cauza leziuni sau probleme de sănătate. Volumul de faţă se doreşte a fi o completare a instruirii individuale oferite de centrele Tao Universal şi un ghid de referinţă pentru aceste practici. De asemenea, numeroase alte practici descrise aici provin din tradiţii şi surse variate, printre care medicina naturopatică modernă, medicina chineză tradiţională, yoga, ayurveda şi practicile medicinei occidentale moderne. Efectuarea acestor practici doar pe baza cărţii se face pe proprie răspundere.

Meditaţiile, practicile şi tehnicile descrise aici nu trebuie utilizate ca alternativă sau substitut pentru tratamentele şi îngrijirile medicale profesioniste. Cititorii care suferă de afecţiuni provocate de tulburări fizice, mintale sau emoţionale ar trebui să consulte un specialist sau un terapeut profesionist. Asemenea probleme ar trebui rezolvate înainte de începerea antrenamentului Tao Universal.

Nici Tao Universal, nici personalul şi nici instructorii săi nu pot fi consideraţi responsabili pentru consecinţele oricărei practici sau utilizări incorecte a informaţiilor conţinute în această carte. Dacă cititorul efectuează vreun exerciţiu fără a respecta cu stricteţe instrucţiunile, observaţiile şi avertismentele, responsabilitatea îi revine în exclusivitate.

Prezentul volum nu îşi propune să ofere niciun diagnostic medical, niciun tratament, nicio reţetă sau recomandare curativă în legătură cu niciun fel de boală, indispoziţie, suferinţă sau afecţiune.

Introducere

„Poţi păcăli câţiva oameni tot timpul, chiar pe toţi pentru un timp, dar nu poţi păcăli tot timpul pe toată lumea.”

Atribuit lui Abraham Lincoln

„Fii cu băgare de seamă când citeşti cărţi despre sănătate. Poţi să dai ortul popii din cauza unei greşeli de tipar.”

Mark Twain

În cartea sa din 1996 The Electric Universe, David Elliott spune: „Nicicând nu s-a vorbit aşa mult despre sănătate. Nicicând însă oamenii n-au fost atât de nesănătoşi”. Astăzi, cu cât suntem mai bolnavi ca societate, cu atât mai mulţi bani face industria medicală, inclusiv medicii, spitalele şi companiile farmaceutice care alcătuiesc acest sistem. Spus pe şleau, sistemul nostru sanitar câştigă avere şi putere mai mult de pe urma bolii decât a sănătăţii. Din această cauză sistemul medical a scăpat de sub control, permiţând „autorităţilor” sistemului să nu ne informeze în legătură cu adevăratele cauze ale bolilor şi cum să le prevenim ori să le tratăm în mod eficient.

Acum trăim într-o lume a bolilor create de om. În prima parte a secolului trecut, principalele patru cauze de deces erau toate boli infecţioase, ca pneumonia şi tuberculoza. Datorită progreselor tehnologice în diagnosticare şi ca urmare a unei înţelegeri ştiinţifice mai avansate a modului în care se răspândesc microorganismele patogene, numărul celor care mor din cauza bolilor infecţioase s-a redus. Aşa se face că în ziua de astăzi, deşi trăim mai mult, ne îmbolnăvim şi murim de boli degenerative „cauzate de stilul de viaţă” şi de diverşi factori ambientali, iar asta îi include şi pe copii, şi pe adulţi deopotrivă. American Cancer Society raportează că în 2007, în Statele Unite, aproximativ 10.400 de copii sub 15 ani au fost diagnosticaţi cu cancer şi în jur de 1.545 de copii vor muri de această boală, ceea ce face din cancer principala cauză patologică de mortalitate printre copiii americani cu vârste cuprinse între 1 şi 14 ani.

Deşi medicina modernă are meritul de a fi realizat descoperiri uluitoare în domeniul virusurilor şi bacteriilor şi de a fi inventat antibiotice şi vaccinuri (vom discuta mai multe despre ele mai târziu), se pare că nu face prea multe în direcţia protejării populaţiei generale şi a informării ei în legătură cu adevăratele cauze ale bolilor degenerative cronice şi ale modalităţilor de a le preveni în mod eficient. În prezent, cei mai mulţi locuitori din ţările dezvoltate nu mor răpuşi de un virus, ci mai degrabă de mâna lor, fără să aibă habar cum se întâmplă asta. Cardiopatiile, cancerul, accidentele cerebrale şi diabetul sunt principalii ucigaşi din lumea dezvoltată actuală. Acum o sută de ani, aceste afecţiuni nici măcar nu se clasificau printre primele zece cauze de deces. Prin urmare, ce s-a întâmplat? Cum rămâne cu munţii de studii ştiinţifice despre prevenţie prin dietă, nutriţie, exerciţii fizice, meditaţie şi alţi factori care ţin de stilul de viaţă? La urma urmelor, adevăratele cauze ale acestor boli degenerative create de om sunt bine cunoscute şi pot fi prevenite, cu condiţia să existe o educaţie corectă. Şi atunci de ce nu se face acest lucru în mod eficient în şcoli sau în presă?

Unii cercetători spun că instituţiile medicale actuale nu mai sunt conduse de oameni cinstiţi, ci au devenit un fel de corporaţii gigantice care s-au îndepărtat de găsirea leacurilor şi irosesc mare parte din timp şi bani creând tratamente simptomatice scumpe, bazate pe produse farmaceutice costisitoare (pe care mulţi nici măcar nu şi le pot permite). Căci se pare că, dacă vindeci pacientul, îl pierzi – şi, odată cu el, pierzi profiturile. Când un sistem medical se bazează pe profitul de pe urma bolii, şi nu a sănătăţii, acesta devine mai degrabă o „industrie de îngrijire a bolii” decât un adevărat sistem de sănătate.

Fără doar şi poate, medicina modernă are multe succese, unul dintre ele fiind creşterea duratei de viaţă. Sectorul în care medicina alopată excelează în faţa medicinei naturiste sunt cazurile de urgenţă, când pacienţii pot fi stabilizaţi cu ajutorul unor medicamente puternice, al chirurgiei şi al altor intervenţii de natură tehnologică. Medicina alopată mai dă rezultate bune în tratarea leziunilor grave provocate de accidente rutiere şi a plăgilor împuşcate, în chirurgia reconstructivă, diagnosticarea generală a traumelor, transplanturile de organe, tehnologia de scanare şi unele analize de sânge. Îi punem însă la îndoială capacitatea de a trata şi preveni îmbolnăvirea şi de a promova adevărata sănătate şi bunăstare prin cultivarea armoniei interioare şi exterioare.

În urma îmbunătăţirii nivelului de trai din lumea dezvoltată, suntem expuşi la mai puţine boli contagioase, însă lucrurile încep să se schimbe. Utilizarea antibioticelor din ultimele decenii a dus la boli infecţioase superrezistente, iar situaţia începe să scape de sub control. Citim adesea despre agenţi patogeni mai rezistenţi şi cu mai multe mutaţii, care ameninţă să devină o nouă năpastă pentru omenire, iar imunizările concepute chipurile pentru rezolvarea situaţiei nu ne-au salvat în niciun fel. De fapt, utilizarea larg răspândită a antibioticelor ne-a slăbit sistemul imunitar mai mult ca oricând. Prin urmare, în realitate, medicina modernă n-a reuşit să ne menţină sănătoşi pe termen lung, dar a scos „un ban uşor” care ar putea presupune necazuri mari pentru omenire în viitorul apropiat.

Lăcomia şi politica n-ar trebui să existe în sistemul nostru medical, însă există. Acolo unde este vorba despre viaţa omului, n-ar trebui să-şi facă loc corupţia, însă îşi face. Publicul n-ar trebui să ignore ce se petrece în jurul nostru, pretinzând că nu se întâmplă, însă în mare măsură o face. A venit deci timpul să ne luăm puterea înapoi şi să ne reeducăm în legătură cu imensele posibilităţi pe care le pot oferi şi alte forme de medicină şi sănătate în aceste vremuri extrem de dificile.

În această carte ne referim la medicina modernă convenţională prin expresia medicină alopată sau alopatie. Ne referim la practicile medicale naturiste, cum ar fi medicina tradiţională chineză, medicina ayurvedică, naturopatia şi alte modalităţi, prin expresia medicină naturistă sau naturală (şi nu medicină alternativă), deoarece în multe cazuri aceste forme de medicină sunt benefice ca metode elementare de tratament, nu ca o alternativă de tip New Age.

Abordările diferite ale medicinei alopate şi ale medicinei naturiste

O înţelegere minuţioasă a deosebirilor dintre medicina alopată şi medicina naturistă îţi poate permite să iei decizii mai limpezi şi mai informate în legătură cu îngrijirea sănătăţii.

Principii fundamentale ale asistenţei medicale

Medicina alopată: invadează, atacă, disecă, îndepărtează sau distruge ţesuturile şi organele afectate, tăind şi/sau disecând chirurgical părţile care funcţionează defectuos, eliminându-le cu totul sau înlocuindu-le cu organele altei persoane sau cu părţi mecanice artificiale; tratează simptomele cu medicamente care au efecte secundare toxice.

Medicina naturistă: elimină cauza afecţiunii, indiferent dacă este de natură chimică, nutriţională, ambientală, mintală sau spirituală; educă persoana să menţină nişte obiceiuri de viaţă, o dietă şi o sănătate mintală/emoţională care să favorizeze autovindecarea; integrează o combinaţie de diferite terapii naturiste complementare, ocupându-se de toate nivelurile corpului, minţii şi sufletului.

Medicamente folosite

Medicina alopată: medicamente fabricate de om, anorganice, sintetice derivate din substanţe petrochimice, gudron de cărbune, produse animale şi alte substanţe care inhibă sau stimulează procesele chimice ale corpului, cauzând mai degrabă atenuarea simptomelor decât vindecarea, şi care pot provoca dependenţă; radiaţia şi chimioterapia duc la moartea celulelor, cu efecte secundare grave.

Medicina naturistă: substanţe organice derivate de la Mama Natură, inclusiv alimente şi plante care detoxifică, curăţă, hrănesc şi grăbesc procesele corporale congenitale de autovindecare, având puţine efecte secundare sau chiar deloc atunci când sunt întrebuinţate corect; tehnici complementare, adiţionale pot fi terapiile de vindecare fizică, energetică sau spirituală, cum ar fi atingerea iubitoare şi manipularea blândă a corpului fizic în vederea îndepărtării blocajelor existente la nivelurile fizic, emoţional şi spiritual.

Rolul pacientului

Medicina alopată: persoana este beneficiară pasivă a tratamentului administrat de un cadru medical competent şi e considerată o victimă a circumstanţelor externe, prin urmare a bolii care o „atacă”.

Medicina naturistă: persoana este implicată activ în procesul de vindecare, fiind încurajată de practician să-şi asume deplina responsabilitate pentru propria sănătate şi stare de bine, înţelegând cauzele subiacente, fie ele de natură fizică, mintală, emoţională sau spirituală.

De fapt, nu cancerul sau afecţiunile cardiace reprezintă cauza principală a bolii şi morţii premature în lumea de astăzi, ci ignoranţa – ignoranţa în ce priveşte adevărata natură a ceea ce constituie sănătatea fizică, emoţională şi spirituală. Totuşi, această situaţie se schimbă. Suntem mereu uimiţi de cantitatea de informaţii medicale pe care clienţii par să le aibă când vin pentru prima oară la clinicile şi staţiunile noastre dedicate sănătăţii. Lumea începe să cerceteze mai mult şi să adopte o poziţie deschisă faţă de îngrijirea naturală a sănătăţii. Mulţi nu mai înghit frica semănată de sistemul medical alopat, dar pe de altă parte sunt atenţi să nu se limiteze doar la teorie. În ziua de azi oamenii au iniţiativa de a se informa, ceea ce e un lucru bun, căci taoiştii ne-au încurajat întotdeauna să învăţăm cât mai multe despre propriul corp şi să ne cultivăm înţelepciunea, însă cărţile de încurajare a eforturilor personale, sănătate şi alimentaţie ies pe bandă rulantă mai ceva decât sticlele de cola. Cărţile despre vindecarea naturală au devenit articole de larg consum, cu ajutorul cărora mulţi cititori devin experţi peste noapte. În zilele noastre, dacă citeşti o carte despre plante medicinale, devii brusc expert în domeniu; ori, dacă participi la un stagiu de două zile de instruire în Reiki şi obţii un certificat, devii brusc maestru vindecător – însă înţelepciunea taoistă ne-a învăţat că nu-i aşa uşor!

Te încurajăm deschis să cercetezi şi să pui la îndoială tot ce-ţi oferim în cartea de faţă; nu accepta pur şi simplu crezând orbeşte. Trebuie să avem încredere în profesioniştii din domeniul sănătăţii, însă trebuie de asemenea să ne asumăm responsabilitatea propriei sănătăţi şi să admitem că noi suntem răspunzători pentru starea sănătăţii noastre. Străduieşte-te să fii un ascultător zelos, să înveţi de la specialistul tău şi să participi zi de zi la propriul proces de vindecare. Bineînţeles, îndrăzneşte să-ţi exprimi îndoielile şi preocupările în faţa specialistului în medicină naturistă (şi în special faţă de medicul alopat), dar trebuie să înţelegi că ei îşi fac meseria pe măsura cunoştinţelor şi experienţei lor şi că nu sunt nişte fiinţe divine, aşa cum atât de des ne aşteptăm să fie doctorii. Îţi recomandăm să foloseşti această carte pentru a te educa şi a învăţa ce să cauţi. Colaborează cu un specialist de încredere, fie el în medicină alopată sau naturistă, care e dispus să comunice şi să colaboreze cu tine în beneficiul tău.

LEGĂTURA DINTRE MEDICINA NATURISTĂ ŞI MEDICINA ALOPATĂ

„Orice adevăr trece prin trei stadii: mai întâi e ridiculizat, apoi e combătut cu violenţă, după care e acceptat ca fiind de la sine înţeles.”

Arthur Schopenhauer

Când analizăm diferite sisteme de medicină tradiţională, de multe ori observăm că se folosesc anumite simboluri ca mijloace de a demonstra importanţa legăturii dintre corp, minte şi suflet. Tai chi, care se traduce prin „Supremul absolut”, e ilustrat în mod obişnuit prin simbolul yin-yang, pe care îl cunoaşte aproape toată lumea. Simbolul tai chi este folosit pentru a reprezenta învăţăturile taoiste şi medicina tradiţională chineză, precum şi multe alte forme de artă orientală care încorporează filosofia legilor opuselor complementare şi legile naturii. [yin-yang]

Simbolul yin-yang are două aspecte sau părţi, însă în realitate conţine trei aspecte. Se spune că yin este feminin, ca luna şi ca noaptea, pe când yang e masculin, fiind reprezentat de soare şi zi. Al treilea aspect este legătura dintre ele, care le îngăduie amândurora să coexiste în armonie, la fel ca într-o zi normală, când seara soarele apune şi luna răsare. Al treilea aspect e cunoscut ca suflet-spirit sau shen. Acesta face legătura între cele două, căci fără suflet (shen) şi corp (yin) mintea (yang) ar înceta să existe. În acest exemplu, sufletul ar putea fi asemănat cu spaţiul, deoarece permite soarelui şi lunii să existe şi să trăiască laolaltă în armonie. Fără spaţiu n-ar exista nici soarele, nici luna; la fel, ca să existăm, avem nevoie de shen, nu doar de trup şi minte. La fel ca simbolul yin-yang, sănătatea noastră reflectă exact acelaşi principiu.

Simbolul yin-yang

Simbolul yin-yang a fost conceput de înţelepţii din vechime după ce au studiat anotimpurile şi elementele naturii şi modul în care ne afectează pe noi şi sănătatea noastră, neavând nicio legătură cu elementele New Age cu care adesea este asociat. Căci chinezii din Antichitate au înţeles că, într-un fel sau altul, suntem conectaţi cu natura şi forţele naturii, ceea ce înseamnă că suntem neapărat conectaţi cu anotimpurile care le creează. Pentru a observa ciclul soarelui, cărturarii taoişti chinezi din vechime foloseau o simplă prăjină de vreo 2,5 metri pe care o aşezau la anumite unghiuri faţă de sol, pentru a înregistra poziţia umbrelor. Aşa au descoperit că durata unui an este de aproximativ 365,25 zile. Au împărţit în mod egal ciclul anului în douăzeci şi patru de părţi, utilizând poziţiile răsăritului şi ale Carului Mare pentru a stabili echinocţiul de primăvară, echinocţiul de toamnă, solstiţiul de vară şi solstiţiul de iarnă. Apoi au folosit şase cercuri concentrice pentru a marca punctele celor douăzeci şi patru de segmente şi au divizat cercurile în douăzeci şi patru de sectoare, consemnând lungimea umbrei în fiecare zi. Cea mai scurtă umbră este în ziua solstiţiului de vară, iar cea mai lungă, bineînţeles, se formează la solstiţiul de iarnă. Dacă unim toate liniile şi haşurăm partea yin de la solstiţiul de vară până la solstiţiul de iarnă, graficul soarelui se prezintă ca în figura de mai jos. În această diagramă se poate vedea unghiul ecliptic de circa 23°26’19” al Pământului.

Solstiţiile şi echinocţiile anotimpurilor

În China antică, doctorii taoişti erau cunoscuţi drept cei mai buni clinicieni. Unul dintre motive era că nu aveau tehnologia avansată pe care astăzi ne bizuim într-o măsură atât de mare pentru măsurarea funcţiilor corporale. În schimb, au elaborat intuitiv alte forme de diagnosticare a bolilor, de pildă, pe baza pulsului, limbii şi meridianelor energetice. Pe vremea aceea medicina avea o abordare şi o atitudine cu totul diferite de cele existente în alopatia de astăzi. Prevenirea era considerată leacul suprem, astfel încât practica de a percepe boala înainte ca ea să se manifeste concret pe plan fizic constituia o abilitate foarte respectată în medicina tradiţională. Satele angajau doctori taoişti mai degrabă pentru a păstra sănătatea oamenilor decât pentru a le trata afecţiunile; de fapt, în cele mai multe cazuri erau plătiţi doar dacă pacienţii lor se simţeau bine. Prin urmare, medicina chineză a fost obligată să dezvolte o înţelegere solidă a adevăratelor cauze ale bolilor, iar medicii, la rândul lor, au trebuit să-i educe pe oameni în vederea prevenirii lor. Întrucât pe vremea aceea medicina îşi măsura succesul în funcţie de sănătatea indivizilor, şi nu de bolile lor, avea o abordare complet diferită. Toată lumea ştia că bolnavii nu ofereau recompense şi nu le aduceau medicilor câştiguri financiare, pe când persoanele sănătoase dintr-o comunitate le aduceau doctorilor mai mult respect, deci şi succes financiar.

Preambulul constituţiei Organizaţiei Mondiale a Sănătăţii, aşa cum a fost ea adoptată de Conferinţa Internaţională pentru Sănătate în 1946, defineşte sănătatea ca fiind „o stare completă de bună dispoziţie fizică, mintală şi socială, nu doar absenţa bolii sau a infirmităţii”. Astăzi, majoritatea formelor de medicină naturistă sunt calificate drept „alternative” sau „New Age”, deşi cele mai multe nu sunt nici New Age, nici alternative. Combinând descoperirile mai moderne din anatomie, fiziologie, chimie şi patologie cu modalităţile antice de a trata nu atât simptomele, cât cauza bolii, medicina alopată şi cea naturală se pot îmbina pentru a forma ceva special, oferind soluţii eficiente pentru aşa-numitele boli incurabile de astăzi. Prin urmare, deşi tratarea simptomelor este importantă când cineva suferă din cauza unor dureri mari sau necesită o intervenţie chirurgicală, eliminarea cauzei problemei trebuie să constituie primul pas în realizarea oricărui tratament posibil.

Multe forme tradiţionale de vindecare au avut istorii îndelungate şi încununate de succes, inclusiv medicina egipteană antică, medicina ayurvedică şi medicina tradiţională chineză. Toate aceste sisteme au în comun viziunea că fiinţa umană este mai mult decât un corp fizic; este un corp de energie subtilă format din numeroase elemente care ne alcătuiesc ca întreg. Bolile se pot manifesta în urma unei alimentaţii necorespunzătoare, a unor factori ambientali, a defectelor genetice şi chiar a emoţiilor. Studiul legăturii dintre minte şi emoţii şi relaţia ei cu probleme specifice de sănătate se numeşte uneori metafizică. Acest subiect avansat nu e predat şi nici măcar menţionat în instituţiile medicale alopate de astăzi, iar dacă e pomenit, este luat în râs. Medicina alopată afirmă într-adevăr că stresul poate să agraveze problemele de sănătate, uneori chiar să le provoace, însă detaliile mai subtile ale acestui subiect complex nu sunt înţelese cum se cuvine. Un sistem de medicină cu adevărat holistic trebuie să se ocupe de toate nivelurile de dezechilibru, educându-l pe pacient în legătură cu adevăratele cauze ale unei afecţiuni în timp ce o tratează efectiv şi încorporând paşi educativi legaţi de prevenirea bolii pe viitor. Înţelegerea diverselor elemente ale corpului, minţii şi sufletului omenesc şi a modului în care se corelează ele reprezintă cheia dobândirii unei sănătăţi adevărate, a celei mai adevărate bogăţii. Pentru aceasta, mai întâi trebuie să înţelegem legile de bază ale sănătăţii şi abia apoi se poate obţine vindecarea completă. Cum spune un proverb egiptean: „Dispreţuirea a ceva absurd sau neconvenţional poate însemna o şansă pierdută de a înţelege legile universale”.

Paracelsus, filosof şi medic helveto-german din secolul al XVI-lea, credea că sănătatea fizică se bazează pe armonia omului (microcosmos) cu natura (macrocosmos), idee considerată eretică la vremea respectivă, deşi în Asia era acceptată în mod obişnuit de mii de ani. Acum, în ciuda importantelor progrese făcute de tehnologia medicală modernă, mulţi dintre noi se întorc la punctele de vedere ale lui Paracelsus.

CELE OPT FORŢE ALE NATURII

Când am început eu (Johnathon Dao) să studiez medicina naturistă, eram bulversat de un aspect anume: spre deosebire de medicina alopată, structurată pe numeroase specialităţi şi subspecialităţi, medicina naturistă nu părea aranjată în vreo ordine logică din perspectiva procedurilor esenţiale. Din acest motiv, pentru cine vrea să o încerce, poate fi problematic, uneori chiar cu rezultate periculoase, să înţeleagă ce formă particulară de medicină naturistă se potriveşte cel mai bine problemei sau afecţiunii pe care o are. Se pare că nu toţi adepţii medicinei naturiste înţeleg suficient de bine sfera de specialitate a celorlalţi. De exemplu, sunt osteopaţi care n-au nici cea mai mică idee despre ce face un fitoterapeut sau un acupuncturist şi nu-i trimit pe pacienţi la ei ori nu comunică în mod regulat cu alţi specialişti din domeniul medicinei naturiste pentru a înţelege cu ce se ocupă ei. În mod frecvent, homeopatul nu ştie decât homeopatie, fără să aibă habar de ce face naturopatul, care poate profesează în cabinetul de vizavi. Chiar şi medicii alopaţi convenţionali de diferite specializări se întrunesc, ţin seminare şi discută despre ultimele produse farmaceutice şi afecţiuni, plus că li se cere să aibă aceeaşi pregătire formală de bază, ca în cazul titlurilor de licenţiat în medicină sau licenţiat în chirurgie.

Ce soi de aşa-zisă medicină holistică mai e şi asta, m-am gândit eu, dacă practicienii nu cunosc cele mai elementare lucruri din disciplinele celorlalţi şi le lipseşte o instruire formală identică în toate aceste discipline? Adesea mi se pare mai mult un ghiveci decât un sistem complet, integrat de medicină holistică, deoarece fiecare formă de terapie, de la homeopatie la vindecarea cu ajutorul cristalelor, susţine că te vindecă de una sau alta. Pe nespecialişti, decizia de a omite abordarea simptomatică şi tratamentul adesea periculos care recurge la medicamente sau la chirurgie şi de a da medicinei naturale o şansă îi poate deruta foarte mult, neştiind de unde să înceapă şi în cine să aibă încredere. Majoritatea indivizilor care folosesc medicina naturistă încearcă pur şi simplu remedii la întâmplare, pentru că nu există o procedură standard pe care s-o urmeze numeroşii practicieni de medicină naturistă sau un set standard de principii orientative pentru pacienţi. Trebuia să existe un principiu organizatoric în această abundenţă de cunoştinţe, aşa că am făcut din găsirea lui scopul vieţii mele.

Cam pe atunci am avut norocul să dau peste o librărie rară, unde am găsit o carte a maestrului Mantak Chia. Am descoperit că înţelepciunea taoistă tradiţională clasifică toate tipurile de medicină naturală în funcţie de cele opt forţe ale naturii. Începând să învăţ din ce în ce mai mult despre diversele discipline ale medicinei naturiste, m-am apucat să le încadrez în categorii determinate de aceste opt forţe, aliniindu-le astfel cu pakua (sau bagua), cele opt trigrame folosite în cosmologia taoistă pentru reprezentarea principiilor fundamentale ale realităţii, văzute ca o gamă de opt concepte interdependente. Acest model chinez antic de înţelegere a sistemului interdependent al corpului a existat de la bun început; principiile sale sunt uşor de urmărit şi de înţeles, iar procedurile incluse în acest model ne pot ajuta să ne menţinem sănătatea fizică, mintală şi sufletească în aceste vremuri solicitante şi stresante.

Cele opt forţe ale naturii sunt următoarele:

Kan/Apă: puterea yin colectoare, asociată cu rinichii, urechile şi organele sexuale; terapii asociate cu hidratarea

Li/Foc: puterea de prosperare, asociată cu inima; terapii asociate cu exerciţiile interne

Chen/Tunet: puterea colectoare; elementul lemn, asociat cu ficatul şi ochii; terapii ce implică electroterapia

Cele opt trigrame ale celor opt forţe

Tui/Lac: puterea de contractare, asociată cu plămânii şi nasul, elementul metal; terapii ce tratează otrăvurile chimice

Kun/Pământ: puterea stabilizatoare a armoniei, asociată cu stomacul şi gura, splina şi pancreasul; terapii care comportă curăţirea şi purificarea

Ken/Munte: stabilitate şi putere, asociate cu vezica, organele sexuale din partea dreaptă şi spatele craniului; terapii ce implică vindecarea nutriţională

Sun/Vânt: conectat cu vezica biliară şi baza craniului; terapii ce comportă oxigenarea

Chien/Cer: energie yang expansivă, conectată cu organele sexuale din partea stângă, intestinul gros şi osul frontal; terapii care implică vindecarea emoţională şi spirituală

Fiecare dintre aceste opt forţe ale naturii e asociată şi cu o direcţie geografică, un anotimp, o culoare, o planetă, un animal, un organ al corpului şi aşa mai departe. Aşadar adevărata vindecare nu se produce decât atunci când înţelegem pe deplin şi practicăm toate cele opt elemente din pakua. Dacă unul dintre aspectele celor opt forţe e neglijat, corpul nu poate îndeplini funcţia pentru care e proiectat, adică să se vindece.

De remarcat că numărul 8 are o semnificaţie specială pentru taoişti. Pe lângă faptul că este un număr Fibonacci, este singurul număr Fibonacci pozitiv, în afară de 1, care este cub perfect. El reprezintă şi cele opt perioade solare ale anului şi se suprapune ca desen cu simbolul yin-yang. Este de remarcat că importanţa numărului 8 în cultura chineză a atras atenţia lumii occidentale când Jocurile Olimpice de la Beijing au început exact la ora 8.08 seara, în a opta zi a lunii a opta din anul 2008.

CELE CINCI ELEMENTE

Pe lângă cele opt forţe ale naturii, principiul celor cinci elemente mai intră în acţiune în medicina taoistă şi întrucât fiecare din cele opt forţe reprezintă unul din cele cinci elemente. Prin observarea atentă a mediului înconjurător, doctorii tradiţionali care au trăit cu mii de ani în urmă au început să înţeleagă şi importanţa faptului de a fi în armonie cu cele cinci elemente universale şi energii cosmice. Această viziune fundamentală asupra universului a fost considerată o bună bază pentru înţelegerea sănătăţii ca fiind determinată de toate cele cinci elemente care acţionează în corpul nostru, atât cele văzute, cât şi cele nevăzute – şi aşa s-a născut teoria celor cinci elemente.

Medicina bazată pe cele cinci elemente clasifică dezechilibrele din corp în funcţie de cinci elemente naturale diferite prezente în corpul nostru, în mediu şi în univers: apă, lemn, foc, pământ şi metal. Aspecte foarte diferite precum direcţia geografică, gustul, organele umane, sunetele, grupele de alimente, emoţiile, animalele şi etapele creşterii pot fi clasificate toate în funcţie de cele cinci elemente.

Conform medicinei tradiţionale chineze, când corpul nu se află în armonie cu mediul înconjurător, este pătruns de un disconfort prin unul sau mai multe elemente, care la rândul lor afectează toate celelalte elemente. Unii specialişti din domeniul sănătăţii presupun că emoţiile sunt cauza primară a tuturor bolilor noastre. Motivul pentru care emoţiile şi convingerile noastre au un efect atât de profund asupra corpului fizic este în primul rând densitatea mai mică a corpurilor emoţional şi mintal faţă de corpul fizic, ceea ce le permite să-l afecteze în mare măsură la nivel energetic. Când corpul tău fizic este bolnav, poţi şi să vezi, nu doar să simţi acest lucru; nu trebuie decât să te uiţi în oglindă. Pe de altă parte, dacă emoţiile tale sunt bolnave, le poţi refula, până când se apropie pe furiş şi îţi atacă organele şi structurile fizice. Emoţiile, care izvorăsc din mintea egocentrică, au puterea de a prevala asupra proceselor chimice din organe şi ţesuturi, deci în majoritatea cazurilor în care există o problemă de sănătate, ele trebuie tratate împreună cu corpul fizic.

TABELUL CORESPONDENŢELOR CELOR CINCI ELEMENTE

ELEMENT

APĂ

LEMN (ETER)

FOC

PĂMÂNT

METAL (AER)

Anotimp

Iarnă

Primăvară

Vară

Vară târzie

Toamnă

Climă

Frig

Vânt

Căldură

Umezeală

Ariditate

Organe yang

Vezică urinară

Vezică biliară

Intestin subţire

Stomac

Intestin gros

Organe yin

Rinichi

Ficat

Inimă

Splină

Plămâni

Simţ

Urechi

Ochi

Limbă

Gură

Nas

Ţesut

Os

Tendoane

Vase sangvine

Muşchi

Piele

Emoţii

Frică

Blândeţe

Furie

Bunătate

Nelinişte

Răbdare

Grijă

Stabilitate

Tristeţe

Curaj

Culoare

Albastru

Verde

Roşu

Galben

Alb

Gust

Sărat

Acru

Amar

Dulce

Picant

Cele cinci elemente sunt prezentate sub forma unui ciclu de hrănire, care explică în ce fel apare armonia în corp prin generare reciprocă:

• Apa generează lemnul (hrănindu-l să crească);

• Lemnul generează focul (mediu de ardere);

• Focul generează pământul (creând cenuşă);

• Pământul generează metalul (formarea mineralelor);

• Metalul generează apa (prin condensare).

Ciclul generării celor cinci elemente

Pe de altă parte, când în corp survine boala, cele cinci elemente capătă un curs complet diferit. Este ceea ce se numeşte ciclul de control, în care elementele, în loc să se hrănească unul pe altul, proces care duce la o stare bună de sănătate, încep să se controleze unul pe celălalt:

• Metalul controlează lemnul (tăindu-l);

• Focul controlează metalul (topindu-l);

• Apa controlează focul (stingându-l);

• Pământul controlează apa (îndiguind-o);

• Lemnul controlează pământul (acoperindu-l).

Teoria celor cinci elemente se bazează pe observarea atentă a oamenilor şi a relaţiei lor cu mediul. Acest cadru practic de înţelegere şi determinare a dezechilibrelor fizice şi energetice din organele corpului şi-a dovedit eficienţa pentru mai bine de trei mii de ani. În Occident a început să i se acorde atenţie relativ recent, deoarece multă lume a început să-şi dea seama că paradigma medicală predominantă, bazată în bună parte pe utilizarea medicamentelor şi a chirurgiei, nu a reuşit să vindece bolile şi a provocat daune pe termen lung în mediul înconjurător.

CEI OPT VINDECĂTORI NEMURITORI

Fiecare dintre cele opt forţe ale naturii e reprezentată de unul dintre cei Opt Vindecători Nemuritori, un grup de opt yoghini taoişti din istoria chineză, fiecare prezentat pe scurt în capitolele următoare. Acestea fiind spuse, scopul cărţii de faţă nu e să se axeze pe istoria sau mitologia acestor înţelepţi taoişti legendari. Îi folosim aici doar ca pe nişte călăuze sau principii organizatoare ale celor opt forţe naturale pe care le reprezintă. Toate formele de medicină naturală pot fi clasificate în funcţie de aceşti Opt Nemuritori, deoarece, ca păstrători ai înţelepciunii taoiste, ei cuprind secretele celor opt forţe ale naturii şi cele opt părţi, sau trigrame, din pakua. Fiecare Nemuritor este simbolul unui aspect al sănătăţii şi bogăţiei spirituale şi păstrător al înţelepciunii care-i ajută pe cei care caută iluminarea pe calea lui Tao.

Cei Opt Nemuritori şi forţele naturii asociate cu ei, aşa cum sunt delimitate în pakua, sunt:

Han Hsien-Ku: Sun/Vânt

Chang Kuo-Lao: Kan/Apă

Tsao Kuo-Chiu: Ken/Munte

Ho Hsien-Ku: Kun/Pământ

Lu Tung-Pin: Tui/Lac

Li Tieh-Kuai: Li/Foc

Chuan Chung-Li: Chen/Tunet

Lan Tsai-Ho: Chien/Cer

Cei Opt Vindecători Nemuritori sunt numiţi „nemuritori” deoarece au fost şi vor fi mereu legi universale pentru sănătatea omenirii. Fiecare dintre cei Opt Nemuritori are multe aspecte şi, luaţi individual, niciun Nemuritor nu e mai important decât altul. De fapt, corpul e capabil să se vindece singur datorită ajutorului iubitor combinat al tuturor celor opt vindecători.

Repet, vă rog să reţineţi că toţi cei Opt Vindecători trebuie respectaţi întrucât afectează corpul, mintea şi sufletul-spiritul în ansamblul lor. Eu am ajuns să cred că nu există decât o singură boală: celulele bolnave. Iar boala celulelor bolnave are doar două cauze: o cantitate prea mare din ceva (exces) sau o cantitate insuficientă din ceva (deficit). Menţinerea unui echilibru fără deficit sau exces şi învăţarea celor Opt Vindecători Nemuritori este cheia înţelepciunii taoiste şi a sănătăţii înfloritoare – şi subiectul cărţii de faţă.

În ziua de azi, alopatia afirmă că multe afecţiuni, de la obezitate până la bolile autoimune, sunt genetice, însă s-a dovedit că, deşi majoritatea dintre noi avem genele răspunzătoare pentru aceste boli, nu suferim neapărat de ele. În realitate, aceste gene „se activează” atunci când nu adoptăm principiile fundamentale ale celor Opt Vindecători Nemuritori. Nu spun că totul se poate vindeca; unele afecţiuni sunt congenitale. Însă de multe ori, folosind principiile celor Opt Nemuritori, acest tip de factori, consideraţi frecvent mai presus de controlul nostru, pot fi gestionaţi.

Când am început să adun informaţiile pentru această carte, ideea a fost să creez o resursă personală spre a înţelege abundenţa de proceduri din medicina naturistă, alcătuind totodată o preţioasă listă de verificare a procesului de vindecare pentru clienţii mei. Având acum mai bine de douăzeci de ani de practică clinică, la care se adaugă deceniile de practică şi învăţătură în preajma maestrului Chia, am început să înţelegem scopul acumulării acestor proceduri vitale, şi anume acela de a simplifica procesul de vindecare.

Ni s-a reamintit de nenumărate ori că informaţiile sunt inutile dacă nu le aplicăm şi că nu este chiar atât de important ceea ce ştim, ci ce facem cu puţinul pe care-l ştim. Când începi să aplici simplele deprinderi sănătoase schiţate în această carte, vei fi uimit de eficienţa şi puterea lor. Cunoaşterea înseamnă putere, deci recapătă-ţi puterea înnăscută de vindecare şi descoperă simplitatea vindecării trupului, minţii şi sufletului cu cei Opt Vindecători Nemuritori. Aici, în aceste pagini, vei afla că medicina e pe cale să sufere o schimbare de paradigmă (cu participarea ta) şi că prevenirea este cu adevărat vindecarea supremă. Şi, la fel ca medicii din vechime, ca Hipocrat, medicii din viitor vor trata persoana în ansamblul ei – corp, minte şi suflet –, văzând cele trei aspecte ca inseparabile şi legate între ele, în întregime dependente unele de altele, pentru a ajunge la adevărata sănătate. Aceasta este baza învăţăturilor înţelepţilor taoişti.